SOR

Verdigrunnlag, visjoner og mål

I strategiske planer fremheves at SORs visjon er å arbeide for at alle mennesker med utviklingshemning skal sikres mulighet til utvikling på egne premisser og ha et aktivt liv i fellesskap med andre. Virksomhetsideen er å arbeide med informasjons- og kompetanseformidling, nettverksbygging, fagutvikling og forskning, med særlig fokus på holdningsarbeid og bevisstgjøring om utfordringer og utviklingsmuligheter. Det legges vekt på holdningsarbeid, med fokus på respekt for personer med utviklingshemning. Videre fokuseres det på utviklingsmuligheter og betydningen av mestring og deltagelse. SOR skal arbeide for å fremme utviklingshemmedes rettigheter gjennom samvirke med enkeltpersoner, frivillige organisasjoner, offentlige etater, fagmiljø og utdanningsinstitusjoner.

Arbeidsoppgaver

Oppgavene for SOR har endret seg flere ganger siden opprettelsen i 1951, men det som hele tiden har bestått er det sosialpolitiske og frivillige engasjement. De senere årene har organisasjonen utvidet aktivitetene, og styrket den faglige profilen.

Konferanser og kurs

SOR arrangerer vanligvis to konferanser i året. Minst en av dem har sosialpolitisk fokus. De siste årene har 300–500 personer deltatt på hver av konferansene.

Tidsskriftet Rapport

SORs tidsskrift ble lansert i 1955. Siden 1972 har navnet vært Rapport. Rapport kommer ut 6 ganger i året i et opplag på 1300 eksemplarer. Hvert nummer er på ca 50 sider. Tidsskriftet henvender seg til alle med engasjement eller interesse for arbeid for mennesker med utviklingshemning. Se https://web.archive.org/web/20130304081753/http://www.samordningsradet.no/tidsskriftetrapport.cfm
På 90-tallet var opplaget 1800 eksemplarer. Høsten 1997 fikk Rapport nytt utseende, og ble trykket i farger.
Tidligere ble det i forbindelse med konferanser utarbeidet konferanserapporter, ekstranummer av Rapport og en periode også egne konferanseaviser. På 90-tallet ble dette integrert i Rapport, som fikk i oppgave å formidle aktuelt stoff fra konferansene.

E-læringskurs

Portalen «Mangfold og muligheter» inneholder flere e-læringskurs om innsats for personer med utviklingshemning.
I tilknytning til e-læringskursene har SOR utviklet en videobank med over 260 videoklipp som omhandler personer med utviklingshemning. Dette er stort sett videoer hvor personer med utviklingshemning selv kommer til orde. De er spesielt redigert for å kunne benyttes til etisk drøfting og holdningsendringer, blant annet i opplæring av studenter og personale som jobber for denne brukergruppen.

Bøker

SOR er engasjert i flere bokprosjekter. SOR tok blant annet tatt initiativ til en serie på syv bøker om utviklingshemning. Bøkene ble realisert i løpet av en 4-års periode. Organisasjonen har også bidratt til ideutvikling og realisering av andre fagbøker.

SORs fag- og forskningsfond

SOR har administrert utdelinger fra flere fond. Mange av disse ble slått sammen til Eli Vindeggs fond. Fondet skiftet senere navn til SORs fag- og forskningsfond.

Historikk

SOR ble opprettet 12. juni i 1951.

Bakgrunn for opprettelsen av SOR

Frem til 2. verdenskrig besto den offentlige omsorgen for utviklingshemmede av to statlige pleiehjem med færre enn 500 plasser. Dette dekket en svært liten del av behovet for bo-, omsorgs og behandlingsplasser for personer med utviklingshemning. Etter krigen krevde familiemedlemmer til utviklingshemmede at også denne gruppen –som den gang hadde betegnelsen åndssvake- skulle inkluderes i visjonen om velferdsstaten. Det var de store veldedige organisasjonene som først reagerte positivt på kravet. Det ble et press mot staten om å sette i gang tiltak. Ledelsen i Sosialdepartementet og Helsedirektoratet så behovet for et organ som kunne samordne innsatsen, og som hadde et mandat og var sammensatt slik at det kunne ha troverdighet både som samordnende instans for hele det frivillige arbeidet, og mellom frivillig og offentlig sektor.
Sosialminister Aaslaug Aasland inviterte de frivillige helseorganisasjonene og andre interesserte til et møte i Oslo 13. september 1950. På møte stilte blant annet representanter fra 1) Norges røde kors, 2)Norske kvinners sanitetsforening, 3)Norsk folkehjelp, 4) Nasjonalforeningen for Folkehelsen, 5) Diakonforbundet og 6) Hålogaland bispedømmeråd. Hun tok initiativ til å opprette en landskommite, noe samtlige representanter ga sin tilslutning til. Norges røde kors besluttet å bevilge 100.000,- kroner i startkapital for en slik landskommite. Organisasjonene ble bedt om å utpeke representanter til utvalget. 10. januar 1951 nedsatte statsråden et utvalg med mandat til å utarbeide forslag til retningslinjer. 12. juni 1951 ble det avholdt konstituerende møte på Bakkebø ved Egersund, hvor Samordningskommiteen ble valgt og konstituert. Samordningskommiteen var organisasjonens første navn.

Mandat

Statens overlege i psykiatri, Chr. Lohne-Knudsen formulerte mandatet slik: « […] å løfte vår åndssvakeomsorg opp fra å være vårt sosialmedisinsk mørkeste kapittel til et nivå som er en kulturnasjon verdig […]»

Forskningsfondene

SOR har gitt betydelige midler gjennom forskningsfondene de har administrert. De fleste årene har styremedlemmer i SOR innehatt noen av styremedlemmene også i forskningsfondene, supplert med representanter for en rekke relevante fagmiljø.